Okresná prokuratúra Prešov 
Masarykova 16, 080 97 Prešov 	

Sp. zn. : 1 Pv 598/12/7707	Prešov, 6.2.2014
EEČ : 2-58-144-2014

U Z N E S E N I E

Trestná vec:	obvinený XXXXX  
Prečin:	Marenie výkonu úradného rozhodnutia podľa § 348 odsek 1 písmeno g Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Prešov
Podľa § 217 odsek 1 Trestného poriadku vyslovujem, že obvinený:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
sa v skúšobnej dobe, určenej uznesením prokurátora Okresnej prokuratúry Prešov zo dňa 13.11.2012, spisová značka 1 Pv 598/12/7707, ktorým podľa § 216 odsek 1 Trestného poriadku podmienečne zastavil trestné stíhanie, osvedčil.
Podľa ustanovenia § 217 odsek 4 Trestného poriadku právoplatnosťou tohto rozhodnutia alebo uplynutím lehoty uvedenej v odseku 2 nastávajú účinky zastavenia trestného stíhania (§ 9 odsek 1, písmeno e).

Uznesením prokurátora Okresnej prokuratúry Prešov zo dňa 13.11.2012, spisová značka 1 Pv 598/12/7707, bola určená obvinenému skúšobná doba v trvaní 12 mesiacov.
Odôvodnenie:
Uznesením podľa § 216 ods. 1 Tr. por., sp. zn. 1Pv 598/12 zo dňa 13.11.2012, prokurátor OP Prešov po splnení zákonných podmienok podmienečne zastavil trestné stíhanie obv. XXXXX stíhaného pre prečin marenie výkonu úradného rozhodnutia podľa § 348 ods. 1 písm. g) Trestného zákona, ktorý spáchal na tom skutkovom základe, že dňa 23.06.2012 v čase o 17.11 hod. vstúpil do rodinného domu v katastri XXXXX s popisným číslom 116, do garáže a na pozemok k domu prislúchajúci, v dome zotrval dve minúty a následne odišiel preč a to aj napriek tomu, že dňa 23.06.2012  v čase o 13.30 hod. bol v zmysle § 27a zák. č. 171/1993 Z z. o Policajnom zbore z uvedeného rodinného domu vykázaný, o tomto vykázaní bol hliadkou riadne poučený a poučeniu porozumel, na znak čoho uvedené potvrdenie o vykázaní zo spoločného obydlia aj podpísal a predmetný dom opustil.

	Podľa § 216 ods. 2 Tr. por. bola obvinenému XXXXX uvedeným uznesením určená skúšobná doba v trvaní 12 mesiacov, ktorá začala plynúť nadobudnutím jeho právoplatnosti a podľa § 51 ods. 3 písm. b) Trestného zákona mu bolo uložené obmedzenie spočívajúce v zákaze požívania alkoholických nápojov a iných návykových látok.

	Uznesenie prokurátora OP Prešov podľa § 216 ods. 1 Tr. por. nadobudlo
 právoplatnosť dňa 11.12.2012.

	Podľa § 217 ods. 1 Tr. por. ak obvinený v priebehu skúšobnej doby viedol riadny život, splnil povinnosť nahradiť spôsobenú škodu a vyhovel aj ďalším uloženým obmedzeniam a povinnostiam, prokurátor rozhodne, že sa obvinený osvedčil. Inak rozhodne, a to aj v priebehu skúšobnej doby, že sa v trestnom stíhaní 
obvineného pokračuje.

	Vzhľadom k tomu, že skúšobná doba určená obvinenému pri podmienečnom zastavení jeho trestného stíhania uplynula, bol v rámci probačného konania vykonaného Okresným súdom Prešov sp. zn. 1Pr/14/2014 zisťovaný spôsob života obvineného. Bol zadovážený odpis z jeho registra trestov, správa  o  povesti z miesta trvalého bydliska, správa o povesti z Obvodného oddelenia PZ Sabinov a výpis z Ústrednej evidencie priestupkov Ministerstva vnútra Slovenskej.

	Obvinený nemá, okrem záznamu o konštatovanom podmienečnom zastavení jeho trestného stíhania, žiadny iný záznam v registri trestov. Z miesta bydliska je hodnotený kladne. Zo správy o povesti z Obvodného oddelenia PZ Sabinov vyplýva, že XXXXX je od októbra roku 2013 zamestnaný a od 11.12.2012 do 31.01.2014 neviedlo Obvodné oddelenie Sabinov proti menovanému žiadne trestné ani priestupkoví konanie. Z výpisu z Ústrednej evidencie priestupkov MV SR vyplýva, že XXXXX nemá žiadny záznam a teda že sa po 11.12.2012 ku dňu vyhotovenia výpisu, k 23.01.2014, nedopustil žiadneho priestupku. 

		Na základe vyššie konštatovaných dokladov je teda zrejme, že obvinený počas skúšobnej doby viedol riadny život.

	Vzhľadom k tomu, že boli splnené všetky zákonné podmienky na to, aby sa obvinený v zmysle § 217 ods. 1 Tr. por. osvedčil, bolo potrebné rozhodnúť tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Tomáš Petráš
prokurátor